Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалба изјавена од Т.Ч. од Скопје, поднесена против Министерство за финансии предметот Барање за пристап до информации од јавен карактер, на ден 06.03.2025 година, го донесе следното:

 **Р Е Ш Е Н И Е**

**СЕ ЗАПИРА** постапката по Жалбата изјавена од Т.Ч. од Скопје, поднесена против Министерство за финансии, заведена во Агенцијата под бр.08-69 на 25.02.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Т.Ч. од Скопје, како што е наведено во Жалбата, на 30.01.2025 година преку електронска пошта поднела Барање за пристап до информации од јавен карактер до Министерство за финансии, со кое побарала по е-маил да и се достави електронски запис од следната информација:

„1. Ве молам за достава на информацијата до каде е процесот на реконструкција на ЈЗУ Универзитетска клиника за физикална медицина и рехабилитација, Скопје со пари од Светска банка и замена на начинот на греење од мазут/нафта во поеколошко? Кога планирате болницата да престане да користи мазут/нафта за греење и на што се чека за да се оствари ова? Вакво барање доставив до вашата институција на 29.11.2024 на кое добив одговор дека не сте имател на информацијата и дека ЈЗУ Универзитетска клиника за физикална медицина и рехабилитација, Скопје е носител. Добив одговор од ЈЗУ дека не се носители на информацијата и дека вашата институција е. Поткрепа на ова е што на веб страниците на вашето министерство наведен е овој проект и на веб страницата на Влада назначено е Министерството за финансии преку Проектната единица МСИП како имплементатор на проектот...?“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-69 на 25.02.2025 година.

Агенцијата, преку е-маил заведен под бр.08-69 од 25.02.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 28.02.2025 година, Имателот на информации до Агенцијата достави Одговор на жалба бр.03-2487/2 од 27.02.2025 година. Во прилог го достави Решението бр.03-1327/4 од 24.02.2025 година со кое Барањето за пристап до информации од јавен карактер се уважува.

На 05.03.2025 година, Барателот на информаци преку електронска пошта до Агенцијата достави допис заведен под бр. 08-69, со кој ја извести Агенцијата дека: „Добив

одговор од Министерството за финансии на 24.02.2025 и задоволна сум од одговорот...ја повлекувам жалбата.“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата,

поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**